200 dae van beurtkrag in 2022Argieffoto Daar was vanjaar reeds 200 dae van beurtkrag en dit blyk die einde is nog nie in sig nie. Dit kom neer op meer as 55% van die dae tot dusver in 2022. In ure is daar al amper 3 700 uur se beurtkrag toegepas. Dit is gelykstaande aan 154 dae se aaneenlopende beurtkrag. “Die impak op gewone mense en sakeondernemings is byna onmeetbaar,” het Ghaleb Cachalia, DA-LP en woordvoerder oor openbare ondernemings, in reaksie gesê. “Boonop implementeer Eskom ladingsvermindering landwyd om die hofbevel te omseil wat beveel het dat betalende kliënte nie benadeel kan word deur interregeringsgeskille tussen Eskom en nie-betalende munisipaliteite nie.” Volgens die DA sal hy die beste wetlike optrede op plaaslike en nasionale vlak oorweeg om aan hierdie krisis aandag te gee. “Ons sal deursigtigheid van Eskom vereis oor die tempo en volume van dieselverbranding; die skedule en tydraamwerk vir die herstel en inbring van stukkende eenhede en die prognose vir die land se elektriese toevoer soos ons 2023 ingaan.” Cachalia het gesê dit is tyd dat die regering, as enigste aandeelhouer, die nasie omvattend inlig oor die toekoms van elektrisiteit in die land. Beurtkrag is nie op Kersdag toegepas nie, maar is die volgende dag weer begin. Fase 2 en fase 3 word nou om die beurt toegepas. Eskom het vroeër gewaarsku die prentjie lyk nie rooskleurig vir die volgende paar maande nie. Teen middel Januarie sal die vraag na elektrisiteit weer skerp styg en hou dit ŉ aansienlike risiko in, het Jan Oberholzer, Eskom se bedryfshoof, gesê. “Daar lê ŉ uitdagende tyd voor.” André de Ruyter, uitvoerende hoof van Eskom, het ook bevestig dat die kragnetwerk die volgende jaar onder erge druk sal wees. Drie eenhede by Kusile wek nie tans krag op nie terwyl ŉ eenheid by Koeberg vir die hele volgende jaar af gaan wees. Medupi se eenheid 4 sal tot Augustus 2024 nog buite diens wees. Beurtkrag bly onvermydelik totdat daar 4 000 MW tot 6 000 MW tot die kragnetwerk gevoeg kan word. “Dit is nou ŉ saak van uiterste dringendheid,” het De Ruyter gesê.